અમદાવાદ: પાછલા કેટલાક સમયથી શેરબજારમાં ભલે સુધારાની ચાલ નોંધાતી જોવા મળી હોય, પરંતુ ફાર્માસ્યુટિકલ કંપનીના શેર પ્રેશરમાં રહ્યા છે. અમેરિકી બજારમાં કીમતો પરના પ્રેશરની અસર સ્થાનિક બજાર ઉપર પણ પડી રહી છે. સન ફાર્માની અમેરિકી સહાયક કંપની ટારો ફાર્મા કંપનીની ચોખ્ખી આવકમાં ૨૬ ટકાનો ઘટાડો નોંધાયો છે, જેના કારણે ગઇ કાલે સન ફાર્મા કંપનીનો શેર છેલ્લે ૪.૩૩ ટકાના ઘટાડે ૬૧૨.૫૫ની સપાટીએ બંધ જોવા મળ્યો હતો. બીએસઇના હેલ્થકેર ઇન્ડેક્સમાં પણ ગઇ કાલે ત્રણ ટકાથી વધુનો ઘટાડો નોંધાયો છે. કેટલીય કંપનીના શેર પર સપ્તાહની નીચી સપાટીએ પહોંચી ગયેલી જોવા મળ્યા હતા. ચાલુ વર્ષે નિફ્ટી ફાર્માસ્યુટિકલ ઇન્ડેક્સમાં છ ટકાનો ઘટાડો જોવાઇ ચૂક્યો છે. તો બીજી બાજુ શેરબજારમાં ૧૫ ટકાનો સુધારો નોંધાયો છે.